Një satelit i ri do të niset për të eksploruar Marsin
Sot bëhet prova e parë për nisje dhe nëse nuk arrihet sukses, përpjekjet do të vazhdojnë gjatë gjithë muajit gusht 
Që në vitin 1997, agjencia amerikane e hapësirës Nasa ka dërguar në Mars mjete fluturuese çdo dy vjet në përpjekje për të kuptuar më mirë tiparet gjeologjike të planetit më të afërt me Tokën. Misionet synojnë në veçanti të zbulojnë nëse në këtë planet kanë ekzistuar më parë kushtet për jetë. Këtë radhë Nasa po dërgon një satelit të madh që ka një lartësi sa një ndërtesë dy katëshe dhe një gjerësi prej afro 15 metrash. Drejtori i programit eksplorues në Mars, Daglas Makuisçan thotë se tani misioni ka hyrë në një fazë më intensive kërkimesh: Nasa thotë se sateliti i ri do të ketë të njëjtat aftësi për të studiuar sipërfaqen dhe atmosferën e planetit si satelitët e tjerë amerikanë dhe evropianë që janë hedhur më parë në orbitë, apo dy sondat amerikane që zbritën në sipërfaqen e planetit. Shkencëtari i Nasës Riçard Zurek thotë se sateliti i ri, i cili njihet shkurtimisht me inicialet e anglishtes MRO, ka 6 instrumenta. Disa prej këtyre instrumenteve janë projektuar për të zbuluar shenja uji, që shumë shkencëtarë mendojnë se para mijëra vitesh ishte i bollshëm në Mars dhe shërbente si burim jete. Këto pajisje mund të zbulojnë minerale që lidhen me ujin, apo të shpojnë nën sipërfaqe rreth një kilometër thellësi për të studiuar shtresat shkëmbore dhe për të parë nëse ka mbetje uji. Sateliti ka një qartësi 5 herë më të madhe se mjetet e mëparshme fluturuese të dërguara në Mars. Ky mjet mund të dallojë objekte të vogla sa një pjatë, falë kamerave shumë të sofistikuara: Me një fuqi të tillë për të mbledhur të dhëna, satelitit i duhen pajisjet e nevojshme për t’i përcjellë këto të dhëna në Tokë. Për këtë arsye shkencëtarët kanë instaluar në satelit antenën më të madhe të dërguar ndonjëherë në Mars, me një diametër prej 3 metrash si dhe një transmetues që punon me energji diellore. Përfaqësuesi i Nasës Xhejms Gref thotë se ky satelit ka një fuqi 10 herë më të madhe se satelitët e mëparshëm të Marsit për të përcjellë të dhëna. Sateliti MRO pritet të arrijë në planetin e kuq në mars të vitit të ardhshëm dhe do të fillojë të dërgojë të dhëna në Tokë në fund të vitit 2006. Por së pari duhet t’ia përshtasë orbitën e tij ovale, orbitës së rrumbullakët të Marsit duke shfrytëzuar forcën e fërkimit atmosferik. Sipas planeve, faza e mbledhjes së të dhënave do të zgjasë dy vjet, por Nasa thotë se sateliti është projektuar për një mision 10-vjeçar për mbledhjen e të dhënave.